Zenia Stampe (RV), 2025-10-24:
Tak for det.
Først en lillebitte smule historik omkring Kærshovedgård.
Det gjorde hun, fordi det netop ikke var muligt at sætte dem bag lås og slå.
Hun mente ikke, at de skulle bo i Allerød og have adgang til en masse mennesker og kollektiv transport osv., så i mangel af en øde ø valgte hun så at placere dem på Kærshovedgård.
Det har så siden vist sig at være en kæmpe belastning for lokalsamfundet, og det har jo for en familie haft den mest fatale udgang, nemlig at en mor og ægtefælle blev trafikdræbt af en af de udvisningsdømte.
Det var ikke sket, hvis fru Inger Støjberg ikke havde valgt at flytte den her gruppe til Kærshovedgård.
Det er enormt tragisk for lokalsamfundet, men jo også for de mennesker, som vi har tvunget til at bo dør om dør med udvisningsdømte bandekriminelle og narkosælgere.
Så til selve lovforslaget, som jo handler om at presse de her mennesker så meget, at de selv vælger at udrejse, og fordi man jo netop ikke kan sætte lås og slå på Kærshovedgård, vælger man i stedet for at intensivere meldepligten, som allerede i dag giver store udfordringer.
Det er ikke blevet nævnt i dag, for der er ikke så mange, der ser sagen fra, jeg skulle til at sige de indsattes, men beboernes perspektiv.
Det er måske heller ikke guds bedste børn – nogle af dem har dog ikke gjort andet ulovligt, end at de er indrejst på falske papirer.
Nogle af dem har jeg talt med.
Det er et kæmpe problem for dem, fordi der er meget store udfordringer med den her meldepligt, altså at systemet ikke altid virker.
Sagen er, at når man så nogle gange ikke melder sig, fordi systemet simpelt hen er gået i stykker,
så er det ikke ligesom i skolen, hvor man måske får en bemærkning og der bliver sendt en besked på Aula til ens forældre.
Meget af den kriminalitet, vi derfor også ser omkring Kærshovedgård, er jo forbundet med manglende overholdelse af meldepligt, og noget af det skyldes simpelt hen et system, som har store mangler.
Det problem vil jo kun blive større, nu hvor man skal melde sig kl. 9-15.
Men det vigtigste er sådan set, at det jo er et forsøg på – i mangel af muligheden for rent faktisk at sætte en lås på Kærshovedgård – at gøre det til et fængsel, for der er stort set ikke nogen kollektiv transport.
Når man så også gør det umuligt at føre en bil, er det jo stort set umuligt at komme fra Kærshovedgård, når man skal melde sig kl. 9 og man skal melde sig kl. 15.
Der er stort set ikke nogen busser, der er måske én, og man må ikke føre bil, og så er det jo de facto en frihedsberøvelse.
Det er også det, som Institut for Menneskerettigheder bemærker i deres høringssvar, nemlig at det her jo godt kan være en frihedsberøvelse og dermed en krænkelse af den europæiske menneskerettighedskonvention.
Jeg ved, at ministeriet er uenig, men det vil vi selvfølgelig forfølge, for – og det er jo det, der i sidste ende er bundlinjen her – er der ikke en nedre grænse?
Altså, vi er et retssamfund.
Det er rigtigt, at der er mennesker, der er ikke har lovligt ophold.
Der er også mennesker, som ved gud ikke er guds bedste børn, og som man ikke synes man skylder noget, men det er trods alt Danmark, og er der ikke en nedre grænse?
Altså f.eks. den person, som vi gerne vil have til at rejse tilbage til et land, hvor man risikerer tortur og dødsstraf, eller til regimer som det iranske.
Mener vi virkelig, at dem, der ikke vælger at gøre det, skal sættes bag lås og slå og være i et fængsel her i Danmark resten af deres liv uden nogle som helst form for rettigheder og i øvrigt også uden ordentlige sundhedsforhold?
Jeg var selv på Kærshovedgård for nogle måneder siden.
Der går jo folk rundt, som ikke kan få tandbehandling.
Når man går ind på Kærshovedgård, føler man jo ikke længere, man er i Danmark.
Det er ikke, fordi folk taler et andet sprog, for rigtig mange af dem taler jo dansk, men fordi det er så tydeligt, at det her er noget, der er undtaget fra det danske retssamfund, og noget, der er fuldstændig undtaget fra det, vi mener er almindelig menneskelighed.